3 สมาคมโรงงานน้ำตาล คาดปริมาณอ้อยเข้าหีบปี 59-60 ต่ำกว่าปีที่แล้ว
3 สมาคมโรงงานน้ำตาล คาดปริมาณอ้อยเข้าหีบปี 59-60 ต่ำกว่าปีที่แล้ว
25 ต.ค. 2559

นายสิริวุทธิ์ เสียมภักดี ประธานคณะทำงานด้านประชาสัมพันธ์ 3 สมาคมโรงงานน้ำตาลทราย เปิดเผยว่า โรงงานน้ำตาลทั่วประเทศตกลงเสนอสำนักงานคณะกรรมการอ้อยและน้ำตาลทราย (สอน.) กำหนดวันเริ่มเปิดหีบอ้อยฤดูการผลิตปี 2559/60 ตั้งแต่วันที่ 1 ธันวาคม 2559 เป็นต้นไป โดยประเมินปริมาณอ้อยเข้าหีบจะใกล้เคียงกับปีที่ผ่านมา
ทั้งนี้จากสภาพปัญหาภัยแล้งที่รุนแรงที่เกิดขึ้นในช่วงต้นปีนี้ส่งผลให้ตออ้อยและอ้อยปลูกได้รับความเสียหายเป็นจำนวนมาก ชาวไร่อ้อยจึงต้องนำผลผลิตอ้อยบางส่วนไปใช้เพาะปลูกและทำพันธุ์อ้อยสำหรับการเพาะปลูกอ้อยในฤดูการผลิตในปี 2560/61 ดังนั้นผู้ประกอบการโรงงานน้ำตาลทรายจึงคาดการณ์ว่า อ้อยเข้าหีบประจำฤดูการผลิตปี 2559/60 จะมีปริมาณลดลงเมื่อเทียบกับปีที่ผ่านมาที่มีอ้อยเข้าหีบทั้งสิ้น 94.05 ล้านตันอ้อย ซึ่งสอดคล้องกับการประเมินปริมาณอ้อยเข้าหีบของ สอน.ก่อนหน้านี้ที่คาดว่าจะมีอ้อยเข้าหีบในปีนี้เพียง 91.05 ล้านตันอ้อย หรือลดลง 3 ล้านตัน จากปีก่อนหน้า
“เรามองว่าปริมาณอ้อยเข้าหีบในปีนี้จะลดลง เนื่องจากปัญหาภัยแล้งที่เกิดขึ้นในช่วงต้นฤดูการเพาะปลูก แต่เชื่อว่าด้วยความร่วมมือของทุกฝ่าย ทั้งชาวไร่อ้อยและโรงงานน้ำตาล ที่มีเป้าหมายร่วมกันในการยกระดับมาตรฐานคุณภาพอ้อยและเพิ่มประสิทธิภาพการผลิตน้ำตาล ด้วยการส่งอ้อยสดให้แก่โรงงานนั้น เชื่อว่าจะทำให้ปริมาณผลผลิตน้ำตาลโดยรวมในปีนี้ลดลงไม่มากนัก” นายสิริวุทธิ์ กล่าว
อย่างไรก็ตาม แม้ปริมาณผลผลิตอ้อยเข้าหีบจะลดลง แต่กลุ่มผู้ประกอบการโรงงานน้ำตาลยังคาดหวังว่าผลผลิตน้ำตาลโดยรวมทั้งอุตสาหกรรมจะมีปริมาณลดลงไม่มากนัก เมื่อเทียบกับปีที่ผ่านมาที่มีปริมาณน้ำตาลทรายทั้งสิ้น 9.78 ล้านตัน เนื่องจากมีปริมาณฝนกระจายทั่วถึงในพื้นที่เพาะปลูกตั้งแต่ช่วงกลางปี หากฝนยังตกกระจายจนถึงปลายเดือนตุลาคมนี้ และสภาพอากาศหนาวเย็นในช่วงปลายปีจะช่วยให้อ้อยสามารถสร้างความหวานได้ดี และส่งผลต่อคุณภาพอ้อยเข้าหีบที่ทำให้โรงงานสามารถผลิตน้ำตาลต่อตันอ้อย (ยิลด์) ได้ดีกว่าปีก่อนซึ่งเฉลี่ยอยู่ที่ 104.95 กิโลกรัมต่อตันอ้อย
ขณะเดียวกันผู้ประกอบการโรงงานน้ำตาลทุกแห่งเตรียมจัดประชุมเวิร์คช็อปประจำปี 2559 เพื่อความพร้อมสำหรับการเปิดหีบอ้อยฤดูการผลิตปี 2559/60 ในระหว่างวันที่ 7-8 พฤศจิกายน 2559 นี้ ที่โรงแรมพูลแมน ขอนแก่น ราชา ออร์คิด โดยเจ้าหน้าที่ฝ่ายไร่และฝ่ายโรงงาน จะร่วมกันหารือกับผู้บริหารโรงงาน ถึงการกำหนดมาตรฐานคุณภาพอ้อยและประสิทธิภาพการผลิตน้ำตาล เพื่อลดปัญหาอ้อยปนเปื้อนและอ้อยไฟไหม้ พร้อมส่งเสริมให้ส่งอ้อยสดเข้าหีบที่จะช่วยเพิ่มประสิทธิภาพการผลิตน้ำตาลได้อีกทางหนึ่ง